**NOTĂ INFORMATIVĂ**

**Privind oportunitatea inițierii negocierilor și aprobarea semnării proiectului Deciziei Comitetului de asociere Republica Moldova – Uniunea Europeană reunit în configurația comerț cu privire la actualizarea Anexei XVI la Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte.**

**Aspecte generale.** Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte (Acordul de Asociere RM-UE), semnat la 27 iunie 2014 și ratificat de Republica Moldova pe 2 iulie 2014, prin Legea nr. 112 a intrat provizoriu în vigoare începînd cu 1 septembrie 2014. Acordul prevede, printre altele, instituirea unei Zone de Liber Schimb Aprofundat și Cuprinzător - DCFTA (Titlul V al Acordului). Fiind un element principal al Acordului de Asociere, DCFTA creează oportunități de afaceri în Republica Moldova și promovează o modernizare economică reală și integrarea în UE. Rezultatul direct al aplicării DCFTA pe teritoriul RM este faptul că cetățenii săi să beneficieze de produse și servicii de o calitate și o siguranță sporită, iar producătorii autohtoni să fie susținuți în accesarea într-un mod mai eficient și deschis a piețelor internaționale.

În acest context, unul din angajamentele prevăzute de DCFTA stabilește o cooperare consolidată a părților în domeniul standardelor, al reglementărilor tehnice, al metrologiei, al supravegherii piețelor, al acreditării și al procedurilor de evaluare a conformității. Una din căile realizării acestei cooperări constă în obligativitatea apropierii treptate dar și în dinamică a legislației naționale la dreptul UE, astfel după cum este stabilit în Anexa XVI *Bariere tehnice în comerț* la Acordul de Asociere RM-UE. Luînd în considerare faptul că, un număr considerabil de acte UE incluse în această Anexă, în perioada post-parafării Acordului (29 noiembrie 2014), au fost reformate, abrogate și, respectiv înlocuite cu alte acte, fapt despre care RM a fost notificată prin scrisoarea Comisiei UE nr. Ares (2015) 1742235 din 24.04.2015, este necesar să fie inițiate noi negocieri cu partea UE privind actualizarea listei actelor UE incluse la moment în Anexa XVI *Bariere tehnice în comerț* la Acord de Asociere RM-UE.

În acest sens, proiectul Deciziei Comitetului de asociere RM-UE reunit în configurația comerț cu privire la actualizarea Anexei XVI *Bariere tehnice în comerț* la Acord de Asociere RM-UE, a fost elaborat și promovat spre coordonare în temeiul prevederilor art. 436 și art. 438 alin. (2) din Acordul menționat.

**Analiza de impact.** Necesitatea actualizării Anexei XVI *Bariere tehnice în comerț* la Acord de Asociere RM-UE, astfel după cum a fost relatat anterior, are ca temei, notificarea pe care a primit-o RM din partea Comisiei UE referitor la actele ce au modificat sau înlocuit *acquis*-ul Uniunii actual inclus în Anexa respectivă.

Avînd ca scop implementarea eficientă și în termeni rezonabili a angajamentelor ce derivă din Acord, actualizarea listei actelor UE din domeniul barierelor tehnice în comerț va asigura apropierea în dinamică a legislației naționale la *acquis*-ul în vigoare al Uniunii.

Pentru evitarea situațiilor neprevăzute ce pot surveni în legătură cu obiectul angajamentelor pe care le are Republica Moldova reieșind din Acordul de Asociere RM-UE, se consideră că operarea modificărilor la Acord pe această cale este unica soluție de stabilire expresă a angajamentelor fiecărei părți la Acord.

Proiectul Deciziei respective nu prevede încheierea altor anexe și protocoale la Acord ce ar schimba mecanismul de implementare, aprobare și punere în aplicare a prevederilor Acordului. Totodată, nu se intervine cu modificări în partea ce ține de soluționarea disputelor în cazul apariției acestora. Drepturile și obligațiile părților la Acord ramîn aceleași după cum sunt la moment prevăzute de acesta. Aplicabilitatea tratatului nu suferă modificări urmînd să fie implementat pe întreg teritoriul RM, precum și pe întreg teritoriul UE.

**Aspectul politic, cultural și social.** Proiectul Deciziei privind actualizarea Anexei XVI la Acord de Asociere RM-UE nu generează efecte suplimentare celor prevăzute la moment de Acord asupra relațiilor bilaterale și multilaterale ale Republicii Moldova, inclusiv în context internațional și regional. Implementarea angajamentelor actualizate vor asigura cadrul juridic național necesar respectării standardelor și reglementărilor tehnice privind conformitatea produselor produse/comercializate la rigorile și exigențele UE.

**Aspectul economic și de mediu.** Armonizarea progresivă (pînă în 2018) și comprehensivă a legislației naționale cu dreptul UE în domeniul prevăzut de Anexa XVI, atît pe orizontală cît și sectorial - pentru produsele industriale - va avea drept efect, adăugarea unui nou Protocol la Acordul de Asociere RM-UE: *Acord privind evaluarea conformității și acceptare a standardelor industriale în sectoarele industriale selectate*. Acest acord va recunoaște acreditarea Republicii Moldova și politicilor sale de supraveghere a pieței pentru bunurile industriale, fapt ce va reduce costurile comerciale în produsele industriale pentru afacerile din ambele părți.

**Aspectul normativ.** Proiectul Deciziei privind actualizarea Anexei XVI la Acordul de Asociere RM-UE nu conține prevederi contradictorii Constituției Republicii Moldova, precum și altor angajamente ale Republicii Moldova asumate la nivel internațional și regional. Dat fiind faptul că obiectul modificării constituie lista actelor UE ce au modificat sau substituit acte UE de abordare veche, se constată că această modificare/actualizare a Acordului nu contravine legislației UE, ci dimpotrivă se conformează acesteia.

La nivel național, actele legislative și normative ce au același obiect de reglementare ca și actele UE noi ce vor fi incluse în Anexa XVI, vor necesita aducerea în conformitate cu acestea din urmă.

Procedura de elaborare și consultare a proiectului de Decret al Președintelui Republicii Moldova cu privire la inițierea negocierilor și aprobarea semnării proiectului Deciziei Comitetului de asociere RM–UE reunit în configurația comerț cu privire la actualizarea Anexei XVI la Acordul de Asociere RM-UE a fost realizată în conformitate cu prevederile Legii nr. 595/1999 privind tratatele internaționale ale Republicii Moldova și Hotărîrii Guvernului nr. 442/2015 pentru aprobarea Regulamentului privind mecanismul de încheiere, aplicare și încetare a tratatelor internaționale.

**Aspectul instituțional și organizatoric.** Consiliul de Asociere RM-UE a împuternicit Comitetul de Asociere reunit în configurația comerț, prin Decizia nr. 2/2014 din 16 decembrie 2014, de a actualiza ori modifica anumite anexe ale Acordului legate de comerț. Comitetul de Asociere reunit în configurația comerț este compus din reprezentanții ambelor părți în temeiul art. 437 alin. (2) al Acordului, și prezidat alternativ, de un reprezentant al Uniunii și de un reprezentant al Republicii Moldova. Anul curent, președinția instituțiilor de asociere este deținută de UE, iar reuniunile vor avea loc la Bruxelles.

Instituțiile responsabile de implementarea prevederilor actualizate ale Anexei XVI la Acordul de Asociere RM-UE sunt ministerele de ramură cu atribuții de elaborare a reglementărilor tehnice, precum și politicii statului în domeniile standardizării, metrologiei, acreditării și evaluării conformității.

**Aspectul financiar.** Toate cheltuielile ce vor surveni urmare negocierilor și realizării angajamentelor în cauză urmează a fi suportate de către părți în măsura implementării acestor angajamente, precum și în corespundere cu legislația națională în acest domeniu, dar și în limita alocațiilor prevăzute în bugetul public național.

Dat fiind faptul că, adoptarea Deciziei respective va avea loc în cadrul reuniunii Comitetului de asociere Republica Moldova – Uniunea Europeană reunit în configurația comerț, ce se preconizează că va avea loc într-o perioadă scurtă de timp de la momentul estimat al semnării Decretului Președintelui Republicii Moldova, iar proiectul deciziei propus spre semnare nu va conține diferențe de fond față de proiectul inițial al acesteia, în temeiul art. 81  alin. (3) al Legii nr. 595/1999 privind tratatele internaționale Republicii Moldova, se emite un singur proiect de decret în vederea inițierii negocierilor, precum și aprobării semnării Deciziei pentru actualizarea Anexei XVI la Acord.

În contextul celor menționate, Ministerul Economiei consideră oportun avizarea pozitivă de către instituțiile competente a proiectului de Decret al Președintelui Republicii Moldova cu privire la inițierea negocierilor și aprobarea semnării Deciziei Comitetului de asociere Republica Moldova – Uniunea Europeană reunit în configurația comerț cu privire la actualizarea Anexei XVI la Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte.

**Viceprim-ministru,**

**ministru Octavian CALMÎC**